Equí la situación ye más complicada. Vamos per partes. Los bonos informantes del patrimoniu oral tán a piques de morrer porque pertenecen a la última xeneración que vivió nunos llugares onde Asturies yera plenamente asturiana. Cuando preguntes qué tiempu tien esta xente les respuestes siempres te ponen nos setenta y tantos años. Rares son les escepciones. Entós ye mui importante recoyer tolo que se puea desta tradición de tresmisión oral enantes de que desapaezan los informantes. Nesta xera hai pocos pero estupendos investigadores, como Alberto Álvarez Peña o Xosé Antón Fernández Ambásente más otros. Lo malo ye que pal so trabayu cuenten con cuasimente nengún apoyu, la gran mayoría de les veces les sos investigaciones tienen que les sufragar ellos mesmos porque lAlministración, como ye norma dende la gobernanza socialista, nun fai un res pola cultura de nuestro. Pero inda hai más, y más grave. Topámonos con más dun nacionalista de nuevu cuñu que diz que buscar cantarinos daldea ye una perda tiempu y que lo importante son otros asuntos como, pongamos por casu, falar de la tradición del cine en nun sé que conceyu onde nunca hubo dello, o topar lasturianu nos anuncios de llavadores de los años sesenta, que queda como más guapo. Nesti casu afayamos la miseria de los gobiernos de la izquierda asturiano cola miseria de dalgunos que se dicen más asturianos que nengún. Ente xacobinos y falsificaciones anda la historia. 